Polisiehoë in Gauteng doodgeskietArgieffoto Foto: SAPD, Facebook ŉ Senior bestuurder van die Gautengse polisie is Woensdagaand by sy huis in Protea South in Soweto doodgeskiet. Brig. Mathapelo Peters, provinsiale polisiewoordvoerder, het gesê voorlopige ondersoek dui daarop dat die oorledene, ŉ brigadier, tussen 18:30 en 19:00 aangeval is toe hy by sy huis opgedaag het. “ŉ Onbekende aantal verdagtes het hom oorval, geskiet en op die vlug geslaan. Die slagoffer is na ŉ nabygeleë hospitaal gehaas waar hy met sy aankoms dood verklaar is,” het Peters gesê. Die motief vir die aanval is onbekend en word ondersoek. Lt.genl. Deliwe de Lange, die provinsiale polisiekommissaris, het met skok op die aanval gereageer. “Die polisie sal geen steen onaangeroer laat om die oortreders van die hartelose aanval op een van ons lede op te spoor nie. Trouens, ons sal nie afgeskrik of ontmoedig word om die inwoners van Gauteng en die land te dien en te beskerm nie,” het sy gesê. De Lange het namens die polisiebestuur haar innige meegevoel met die oorledene se familie, vriende en kollegas betuig. Die beampte se naam kan nog nie bekend gemaak word alvorens al sy naasbestaandes van sy dood in kennis gestel is nie.